PMIndiaData/PMIndiaSum huggingface dataset:
ଷୋଡ଼ଶ ଲୋକସଭାର ଅନ୍ତିମ ଅଧିବେଶନକୁ ସମ୍ବୋଧିତ କଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ଷୋଡ଼ଶ ଲୋକସଭାର ଅନ୍ତିମ ଅଧିବେଶନକୁ ସମ୍ବୋଧିତ କରିଛନ୍ତି । ସଦନର ପରିଚାଳନା ସୂଚାରୁ ରୂପେ ସମ୍ପାଦନ କରିଥିବାରୁ ସେ ବାଚସ୍ପତି ସୁମିତ୍ରା ମହାଜନଙ୍କ ଭୂମିକାକୁ ପ୍ରଶଂସା କରିଥିଲେ । ଷୋଡ଼ଶ ଲୋକସଭାର କାର୍ଯ୍ୟକାଳ ମଧ୍ୟରେ ସଂସଦୀୟ ବ୍ୟାପାର ମନ୍ତ୍ରୀଙ୍କ ଭୂମିକାକୁ ମଧ୍ୟ ପ୍ରଧାନମନ୍ତ୍ରୀ ପ୍ରଶଂସା କରିଥିଲେ । ସେ ପୂର୍ବତନ ସଂସଦୀୟ ବ୍ୟାପାର ମନ୍ତ୍ରୀ ସ୍ୱର୍ଗତଃ ଅନନ୍ତ କୁମାରଙ୍କୁ ଲୋକସଭାରେ ତାଙ୍କର ଯୋଗଦାନ ଓ ସେବା ପାଇଁ ସ୍ମରଣ କରିଥିଲେ । ସଦନରେ ଉଦବୋଧନ ଦେଇ ପ୍ରଧାନମନ୍ତ୍ରୀ କହିଥିଲେ ଯେ ପାଖାପାଖି ତିନି ଦଶନ୍ଧୀ ପରେ ଦେଶ ପୂର୍ଣ୍ଣ ସଂଖ୍ୟାଗରିଷ୍ଠତା ଥିବା ସରକାର ଦେଖିଥିଲା । ସଂସଦର ଫଳାଫଳ ଉପରେ ବକ୍ତବ୍ୟ ରଖି ପ୍ରଧାନମନ୍ତ୍ରୀ ଉଲ୍ଲେଖ କରିଥିଲେ ଯେ 17ଟି ଅଧିବେଶନରୁ 8ଟି ଶତପ୍ରତିଶତ ପ୍ରଦର୍ଶନ ଦେଖିବାକୁ ମିଳିଥିଲା ଏବଂ ହାରାହାରି ପ୍ରଦର୍ଶନର ଫଳାଫଳ 85% ରହିଥିଲା । ସାଂସଦମାନଙ୍କୁ ପ୍ରଶଂସା କରି ପ୍ରଧାନମନ୍ତ୍ରୀ କହିଥିଲେ ଯେ ଶାସକ ଦଳର ପ୍ରତ୍ୟେକ ସଦସ୍ୟଙ୍କ ସହିତ ବିରୋଧୀ ସଦସ୍ୟମାନେ ଲୋକସଭାର ଏହି କାର୍ଯ୍ୟକାଳ ମଧ୍ୟରେ ଲୋକମାନଙ୍କ ପାଇଁ ଗୁରୁତ୍ୱପୂର୍ଣ୍ଣ ଯୋଗଦାନ ଦେଇଛନ୍ତି । ସର୍ବାଧିକ ସଂଖ୍ୟକ ମହିଳା ସାଂସଦ, ଯେଉଁମାନଙ୍କ ମଧ୍ୟରୁ 44 ଜଣ ନବାଗତଙ୍କ ପାଇଁ ଏହି ଲୋକସଭା ସବୁଦିନ ପାଇଁ ସ୍ମରଣୀୟ ହୋଇ ରହିବ ବୋଲି ପ୍ରଧାନମନ୍ତ୍ରୀ କହିଥିଲେ । ମହିଳା ସାଂସଦମାନଙ୍କ ଅଂଶଗ୍ରହଣକୁ ପ୍ରଧାନମନ୍ତ୍ରୀ ପ୍ରଶଂସା କରିଥିଲେ, ପ୍ରଧାନମନ୍ତ୍ରୀ କହିଥିଲେ ଯେ ପ୍ରଥମ ଥର ପାଇଁ ସର୍ବାଧିକ ସଂଖ୍ୟକ ମହିଳା ମନ୍ତ୍ରୀଙ୍କୁ କ୍ୟାବିନେଟରେ ସାମିଲ କରାଯାଇଛି ଏବଂ ଆମେ ସୁରକ୍ଷା ସଂକ୍ରାନ୍ତ କ୍ୟାବିନେଟ କମିଟିରେ ଦୁଇ ଜଣ ମହିଳା ମନ୍ତ୍ରୀଙ୍କୁ ପାଇଛୁ । ପ୍ରଧାନମନ୍ତ୍ରୀ କହିଥିଲେ, ଭାରତର ଆତ୍ମବିଶ୍ୱାସ ଆଜି ସର୍ବକାଳୀନ ଉଚ୍ଚସ୍ତରରେ ରହିଛି । ଏହା ଏକ ସକାରାତ୍ମକ ପ୍ରତୀକ କାରଣ ଏହି ଆତ୍ମବିଶ୍ୱାସ ଆମକୁ ବିକାଶ ପାଇଁ ଶକ୍ତି ଦେଉଛି ବୋଲି ମୁଁ ଭାବୁଛି ।” ସେ ଉଲ୍ଲେଖ କରିଥିଲେ ଯେ ଭାରତ ବର୍ତ୍ତମାନ ଷଷ୍ଠ ବୃହତମ ଅର୍ଥବ୍ୟବସ୍ଥା ହୋଇପାରିଛି ଏବଂ 5 ଟ୍ରିଲିୟନ ଅର୍ଥବ୍ୟବସ୍ଥା ହେବାର ଖୁବ ନିକଟରେ ରହିଛି । ଶକ୍ତି, ଡିଜିଟାଲ ପ୍ରଯୁକ୍ତି, ମହାକାଶ, ଉତ୍ପାଦନ ଆଦି ବିଭିନ୍ନ କ୍ଷେତ୍ରରେ ଭାରତର ଉପଲବ୍ଧୀ ବିଷୟରେ ଉଲ୍ଲେଖ କରି ପ୍ରଧାନମନ୍ତ୍ରୀ କହିଥିଲେ, ବିଶ୍ୱ ତାପନ ସମ୍ପର୍କରେ ବିଶ୍ୱ ଆଲୋଚନା କରୁଥିବା ବେଳେ ଏହି ବିପଦର ମୁକାବିଲା ଲାଗି ଭାରତ ଅନ୍ତର୍ଜାତୀୟ ସୌର ମେଣ୍ଟ ଗଠନ କରିଛି । ପ୍ରଧାନମନ୍ତ୍ରୀ କହିଥିଲେ, ଆଜି ବିଶ୍ୱ ଆମକୁ ଗୁରୁତ୍ୱର ସହ ଗ୍ରହଣ କରୁଛି କାରଣ ଏହା ପୂର୍ଣ୍ଣ ସଂଖ୍ୟା ଗରିଷ୍ଠତାକୁ ବିବେଚନା କରୁଛି । ଏହାର ଶ୍ରେୟ 2014ରେ ବିପୁଳ ମତ ଦେଇଥିବା ଜନସାଧାରଣଙ୍କୁ ଯାଉଛି । ଭାରତର ବୈଦେଶିକ ନୀତି ବିଷୟରେ ପ୍ରଧାନମନ୍ତ୍ରୀ କହିଥିଲେ ଯେ ନେପାଳ ଭୂକମ୍ପ ସମୟରେ ଉଦ୍ଧାର କାର୍ଯ୍ୟ ହେଉ, ମାଳଦ୍ୱୀପରେ ଜଳ ସଂକଟ କିମ୍ବା ୟେମେନରୁ ନାଗରିକମାନଙ୍କୁ ଉଦ୍ଧାର କ୍ଷେତ୍ରରେ ହେଉ; ଗତ 5 ବର୍ଷ ମଧ୍ୟରେ ଭାରତ ମାନବୀୟ କାର୍ଯ୍ୟକଳାପ କ୍ଷେତ୍ରରେ ଗୁରୁତ୍ୱପୂର୍ଣ୍ଣ ଭୂମିକା ନିର୍ବାହ କରିଛି । ଭାରତର କୋମଳ ଶକ୍ତି ବିଷୟରେ ଉଲ୍ଲେଖ କରି ପ୍ରଧାନମନ୍ତ୍ରୀ କହିଥିଲେ, ଯୋଗ ଆଜି ବିଶ୍ୱସ୍ତରରେ ଗ୍ରହଣୀୟ ହୋଇଛି । ବହୁ ରାଷ୍ଟ୍ର ଆଜି ବାବା ସାହେବ ଆମ୍ବେଦକର ଜୟନ୍ତୀ, ମହାତ୍ମା ଗାନ୍ଧୀ ଜୟନ୍ତୀ ପାଳନ କରୁଛନ୍ତି । ସମ୍ପାଦିତ କାର୍ଯ୍ୟର ବିବରଣୀ ଦେଇ ପ୍ରଧାନମନ୍ତ୍ରୀ ଉଲ୍ଲେଖ କରିଥିଲେ ଯେ ସଂସଦରେ 219ଟି ବିଲ ଉପସ୍ଥାପନ କରାଯାଇଥିବା ବେଳେ 203ଟି ବିଲ ଗୃହୀତ ହୋଇଛି । କଳାଧନ ଏବଂ ଦୁର୍ନୀତି ବିରୋଧରେ ସରକାରଙ୍କ ଆଭିମୁଖ୍ୟକୁ ଦୋହରାଇ ପ୍ରଧାନମନ୍ତ୍ରୀ କହିଥିଲେ ଯେ ଏହି ଲୋକସଭା ଦେବାଳିଆ ଏବଂ ଦେବାଳିଆପଣ ସଂହିତା, ପଳାତକ ଅର୍ଥନୈତିକ ଅପରାଧୀ ଆଇନ ଭଳି କଠୋର ଆଇନ ଗୃହୀତ କରିଛି । ପ୍ରଧାନମନ୍ତ୍ରୀ କହିଥିଲେ, ଏହି ଲୋକସଭା ହିଁ ଜିଏସଟି ଗୃହୀତ କରିଛି । ଜିଏସଟି ପ୍ରକ୍ରିୟା ସହଯୋଗ ଏବଂ ଦ୍ୱଦଳୀୟତା ଭାବନାକୁ ବ୍ୟକ୍ତ କରୁଛି । ଆଧାର, ଆର୍ଥିକ ଦୁର୍ବଳ ବର୍ଗଙ୍କ ପାଇଁ 10% ସଂରକ୍ଷଣ, ମାତୃତ୍ୱ ଲାଭ ଭଳି ସରକାରଙ୍କ ଅନ୍ୟାନ୍ୟ କାର୍ଯ୍ୟକ୍ରମ ସମ୍ପର୍କରେ ମଧ୍ୟ ପ୍ରଧାନମନ୍ତ୍ରୀ କହିଥିଲେ । ପ୍ରଧାନମନ୍ତ୍ରୀ କହିଥିଲେ, ଏକ ପ୍ରମୁଖ ପଦକ୍ଷେପ ସ୍ୱରୂପ 1400ରୁ ଅଧିକ ନିରର୍ଥକ ଆଇନଗୁଡ଼ିକୁ ଷୋଡ଼ଶ ଲୋକସଭାରେ ଅଚଳ କରିଦିଆଯାଇଛି । ଷୋଡ଼ଶ ଲୋକସଭା କାଳରେ ସଦନର ସୁପରିଚାଳନା ଲାଗି ସହଯୋଗ ଏବଂ ଯୋଗଦାନ ନିମନ୍ତେ ପ୍ରତ୍ୟେକ ସଦସ୍ୟଙ୍କୁ ଧନ୍ୟବାଦ ଅର୍ପଣ କରି ପ୍ରଧାନମନ୍ତ୍ରୀ ନିଜର ଅଭିଭାଷଣ ଶେଷ କରିଥିଲେ ।
କେନ୍ଦ୍ର ସରକାର ଆସାମର ବନ୍ୟା ପରିସ୍ଥିତିକୁ ନିରନ୍ତର ତଦାରଖ କରୁଛନ୍ତି ଏବଂ ସମସ୍ତ ସମ୍ଭାବ୍ୟ ସହାୟତା ଯୋଗାଇବା ପାଇଁ ରାଜ୍ୟ ସରକାରଙ୍କ ସହ ମିଶି କାର୍ଯ୍ୟ କରୁଛନ୍ତି: ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ କହିଛନ୍ତି ଯେ ଆସାମରେ ବନ୍ୟା ପରିସ୍ଥିତିକୁ କେନ୍ଦ୍ର ସରକାର ନିରନ୍ତର ତଦାରଖ କରୁଛନ୍ତି ଏବଂ ଏହି ସୃଷ୍ଟି ହୋଇଥିବା ଆହ୍ୱାନକୁ ଦୂର କରିବା ସହିତ ସମସ୍ତ ପ୍ରକାର ସହାୟତା ଯୋଗାଇ ଦେବାପାଇଁ ରାଜ୍ୟ ସରକାରଙ୍କ ସହ ମିଶି କାର୍ଯ୍ୟ କରୁଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ଗତ କିଛି ଦିନ ହେବ ଆସାମର କେତେକ ଅଞ୍ଚଳରେ ପ୍ରବଳ ବର୍ଷା ଯୋଗୁଁ ବନ୍ୟା ପରିସ୍ଥିତି ଦେଖାଦେଇଛି । ଆସାମର ସ୍ଥିତିକୁ କେନ୍ଦ୍ର ସରକାର ନିୟମିତ ଭାବେ ତଦାରଖ କରୁଛନ୍ତି ଏବଂ ଏହି ସମସ୍ୟାକୁ ଦୂର କରିବା ସହିତ ସମସ୍ତ ପ୍ରକାର ସହାୟତା ଯୋଗାଇ ଦେବାକୁ ରାଜ୍ୟ ସରକାରଙ୍କ ସହ ମିଶି କାର୍ଯ୍ୟ କରୁଛନ୍ତି ।” “ସେ କହିଛନ୍ତି, ବନ୍ୟା ପ୍ରଭାବିତ ଅଞ୍ଚଳରେ ସେନା ଏବଂ ଏନଡିଆରଏଫ ଦଳ ଉପସ୍ଥିତ ଅଛନ୍ତି । ସେମାନେ ଉଦ୍ଧାର କାର୍ଯ୍ୟ ଚଳାଇଛନ୍ତି ଏବଂ ପ୍ରଭାବିତ ଲୋକଙ୍କୁ ସାହାଯ୍ୟ କରୁଛନ୍ତି । ବାୟୁସେନା ସ୍ଥାନାନ୍ତର ପ୍ରକ୍ରିୟାର ଏକ ଅଂଶ ଭାବରେ ୨୫୦ ରୁ ଅଧିକ ଥର ଉଡାଣ କରିଛି ।” “ମୁଖ୍ୟମନ୍ତ୍ରୀ ହିମନ୍ତ ବିଶ୍ୱଶର୍ମା, ଆସାମ ସରକାରଙ୍କ ମନ୍ତ୍ରୀ ଏବଂ ଅଧିକାରୀମାନେ ଜିଲ୍ଲାରେ ଦିନରାତି କାର୍ଯ୍ୟ କରୁଛନ୍ତି ଏବଂ ପ୍ରଭାବିତ ଲୋକଙ୍କୁ ସାହାଯ୍ୟ କରୁଛନ୍ତି । ମୁଁ ପ୍ରଭାବିତ ଅଞ୍ଚଳର ସମସ୍ତଙ୍କ ସୁରକ୍ଷା ତଥା କଲ୍ୟାଣ ପାଇଁ ପ୍ରାର୍ଥନା କରୁଛି ଏବଂ ସେମାନଙ୍କୁ ପୁଣି ଥରେ ସମସ୍ତ ପ୍ରକାର ସହାୟତା ପାଇଁ ପ୍ରତିଶ୍ରୁତି ଦେଉଛି ।”
ପ୍ୟାରିସ ରାଜିନାମାକୁ କେନ୍ଦ୍ର କେବିନେଟର ଅନୁମୋଦନ

ଭାରତ ଆସନ୍ତା ଅକ୍ଟୋବର 2 ତାରିଖ ଗାନ୍ଧୀ ଜୟନ୍ତୀ ଅବସରରେ ଜଳବାୟୁ ପରିବର୍ତ୍ତନ ସଂକ୍ରାନ୍ତ ପ୍ୟାରିସ ରାଜିନାମାରେ ଆନୁଷ୍ଠାନିକ ଭାବେ ସାମିଲ ହେବ । ଏ ସଂକ୍ରାନ୍ତ ପ୍ରସ୍ତାବକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କେବିନେଟ ବୈଠକରେ ଆଜି (28.09.2016) ଅନୁମୋଦନ କରାଯାଇଛି । ପ୍ୟାରିସ ରାଜିନାମାକୁ 12 ଡିସେମ୍ବର 2015ରେ 185ଟି ଦେଶ ଗ୍ରହଣ କରିଥିଲେ । ଚଳିତ ବର୍ଷ ଏପ୍ରିଲ 22 ତାରିଖରେ ଭାରତ ନ୍ୟୁୟର୍କଠାରେ ପ୍ୟାରିସ ରାଜିନାମାରେ ଦସ୍ତଖତ କରିଥିଲା । ବିଶ୍ୱରେ ମୋଟ 55 ପ୍ରତିଶତ ଅଙ୍ଗାରକ ଉତ୍ସର୍ଜନ କରୁଥିବା ମୋଟ 55ଟି ଦେଶ ଏହି ରାଜିନାମାକୁ ଅନୁମୋଦନ କରିବାପରେ ଜଳବାୟୁ ପରିବର୍ତ୍ତନ ସଂକ୍ରାନ୍ତ ପ୍ୟାରିସ ଚୁକ୍ତି ଆନୁଷ୍ଠାନିକ ଭାବେ କାର୍ଯ୍ୟକାରୀ ହେବ । ବର୍ତ୍ତମାନ ସୁଦ୍ଧା 191ଟି ଦେଶ ଏଥିରେ ଦସ୍ତଖତ କରିଥିବା ବେଳେ ସେମାନଙ୍କ ମଧ୍ୟରୁ 61ଟି ଦେଶ ଆନୁଷ୍ଠାନିକ ଭାବେ ଏହାକୁ ଗ୍ରହଣ କରିଛନ୍ତି । ଯାହାକି ମୋଟ ବିଶ୍ୱ ଅଙ୍ଗାରକ ବା ଗ୍ରୀନହାଉସ ଗ୍ୟାସ ଉତ୍ସର୍ଜନର 47.79 ପ୍ରତିଶତ । ଭାରତ ରାଜିନାମାରେ ଆନୁଷ୍ଠାନିକ ଭାବେ ସାମିଲ ହେବାପରେ ସଂପୃକ୍ତ ଦେଶମାନଙ୍କର ଗ୍ରୀନହାଉସ ବାଷ୍ପ ଉତ୍ସର୍ଜନ ମାତ୍ରା 51.89 ପ୍ରତିଶତକୁ ବୃଦ୍ଧି ପାଇବ । ଚଳିତ ବର୍ଷ ଶେଷ ସୁଦ୍ଧା ଅନେକ ରାଷ୍ଟ୍ର ଐତିହାସିକ ପ୍ୟାରିସ ଜଳବାୟୁ ରାଜିନାମାରେ ଦସ୍ତଖତ କରିବା ଏବଂ ଏହାକୁ ଆନୁଷ୍ଠାନିକ ଭାବେ ଗ୍ରହଣ କରିବା ଲାଗି ଆଗ୍ରହ ଦେଖାଇଛନ୍ତି । ଯାହା ଅନୁମାନ କରାଯାଉଛି ଯେ, ଖୁବ ଶୀଘ୍ର ପ୍ୟାରିସ ରାଜିନାମାରେ ଏହି ସବୁ ରାଷ୍ଟ୍ର ସାମିଲ ହେବେ ଏବଂ ଏହା ଖୁବ ଶୀଘ୍ର କାର୍ଯ୍ୟକାରୀ ହେବ । ଭାରତ ଏହି ରାଜିନାମାକୁ ଆନୁଷ୍ଠାନିକ ଭାବେ ଗ୍ରହଣ କରିବା ପରେ ପ୍ୟାରିସ ରାଜିନାମାକୁ କାର୍ଯ୍ୟକାରୀ କରିବା ଦିଗରେ ଏକ ପ୍ରମୁଖ ରାଷ୍ଟ୍ରର ଭୂମିକା ଗ୍ରହଣ କରିଛି । ପୂର୍ବରୁ ପ୍ୟାରିସଠାରେ ଭାରତ ଏହି ରାଜିନାମାକୁ ସଠିକ ରୂପ ଦେବା ଏବଂ ଏଥିଲାଗି ଆନ୍ତର୍ଜାତିକ ସହମତି ଆଣିବା କ୍ଷେତ୍ରରେ ଏକ ମହତ୍ୱପୂର୍ଣ୍ଣ ଭୂମିକା ଗ୍ରହଣ କରିଥିଲା । ଆଜିର କେବିନେଟ ଅନୁମୋଦନ ପରେ ଭାରତ ଜଳବାୟୁ ନ୍ୟାୟ ପ୍ରତିଷ୍ଠା, ପରିବେଶର ସୁରକ୍ଷା ଏବଂ ବିଶ୍ୱ ସମୁଦାୟର ଭବିଷ୍ୟତ ସୁରକ୍ଷା ପ୍ରତି ନିଜର ପ୍ରତିବଦ୍ଧତାର ପ୍ରମାଣ ଦେବା ସହ ଏକ ଉତ୍ତରଦାୟୀ ବିଶ୍ୱ ନେତୃତ୍ୱର ପରାକାଷ୍ଠା ପ୍ରଦର୍ଶନ କରିଛି । ଭାରତ ଏହାର ରାଷ୍ଟ୍ରୀୟ ଆଇନ, ବିକାଶ ଏଜେଣ୍ଡା, ଏହାକୁ କାର୍ଯ୍ୟକାରୀ କରିବା ଲାଗି ଆବଶ୍ୟକ ସାଧନ, ଜଳବାୟୁ ପରିବର୍ତ୍ତନର ମୁକାବିଲା ଦିଗରେ ବିଶ୍ୱିକ ପ୍ରତିବଦ୍ଧତାର ମୂଲ୍ୟାୟନ ଏବଂ ସ୍ୱଚ୍ଛ ତଥା ସବୁଜ ଶକ୍ତିର ଉପଲବ୍ଧତା ଦିଗରେ ଆବଶ୍ୟକ ପଦକ୍ଷେପ ଗ୍ରହଣ କରିବାକୁ ଘୋଷଣା କରିଛି । ପ୍ୟାରିସ ରାଜିନାମା ଅନୁଯାୟୀ ଜଳବାୟୁ ପରିବର୍ତ୍ତନ ସଂକ୍ରାନ୍ତ ଆବଶ୍ୟକ ଆନ୍ତର୍ଜାତିକ ପଦକ୍ଷେପମାନ 2020 ମସିହା ପରବର୍ତ୍ତୀ କାଳରେ କାର୍ଯ୍ୟକାରୀ କରାଯିବ । ତେବେ ସେହି ସମୟ ପର୍ଯ୍ୟନ୍ତ କ୍ୟୋଟ ପ୍ରୋଟକଲ ବଳବତ୍ତର ରହିବ ।
ପ୍ରଧାନମନ୍ତ୍ରୀ ଅକ୍ଟୋବର 3ରେ ଗ୍ରହଣ କରିବେ “ଜାତିସଂଘ ଚାମ୍ପିଅନ ଅଫ ଦି ଆର୍ଥ” ପୁରସ୍କାର

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆସନ୍ତାକାଲି (ଅକ୍ଟୋବର 3)ରେ ନୂଆଦିଲ୍ଲୀସ୍ଥିତ ପ୍ରବାସୀ ଭାରତୀୟ କେନ୍ଦ୍ରଠାରେ ଆୟୋଜିତ ଏକ ସ୍ଵତନ୍ତ୍ର ସମାରୋହରେ ଜାତିସଂଘ ପର୍ଯ୍ୟାବରଣ କାର୍ଯ୍ୟକ୍ରମର ସମ୍ମାନଜନକ “ଚାମ୍ପିଅନ ଅଫ ଦି ଆର୍ଥ” ଗ୍ରହଣ କରିବେ । 73ତମ ଜାତିସଂଘ ସାଧାରଣ ପରିଷଦ ବୈଠକ ଅବସରରେ ନ୍ୟୁୟର୍କଠାରେ ଗତ ମାସ 26 ତାରିଖ ଦିନ ଏହି ପୁରସ୍କାର ଘୋଷଣା କରାଯାଇଥିଲା । ଜାତିସଂଘର ମହାସଚିବ ଆଣ୍ଟୋନୀଓ ଗୁଟେରସ ସମାରୋହରେ ଉପସ୍ଥିତ ରହି ପ୍ରଧାନମନ୍ତ୍ରୀଙ୍କୁ ଏହି ପୁରସ୍କାର ପ୍ରଦାନ କରିବେ । ପ୍ରଧାନମନ୍ତ୍ରୀ ସମାରୋହକୁ ସମ୍ବୋଧିତ କରିବାର ମଧ୍ୟ କାର୍ଯ୍ୟକ୍ରମ ରହିଛି । ଆନ୍ତର୍ଜାତିକ ସୌର ସଂଗଠନର ପ୍ରତିଷ୍ଠା, ଅକ୍ଷୟଶକ୍ତିର ବିକାଶ ଏବଂ 2022 ସୁଦ୍ଧା ଭାରତରୁ ପ୍ରଥମ ବ୍ୟବହାର ଯୋଗ୍ୟ ପ୍ଲାଷ୍ଟିକର ବିଲୋପସାଧନ ଦିଗରେ ଅଭୂତପୂର୍ବ ପ୍ରତିବଦ୍ଧତା ଓ ଉଲ୍ଲେଖନୀୟ କାର୍ଯ୍ୟ ହେତୁ ଜାତିସଂଘ ପର୍ଯ୍ୟାବରଣ କାର୍ଯ୍ୟକ୍ରମର ନେତୃତ୍ଵ ବର୍ଗରେ ପ୍ରଧାନମନ୍ତ୍ରୀ ଶ୍ରୀ ମୋଦୀଙ୍କୁ ବଛାଯାଇଛି । ପ୍ରତିବର୍ଷ ସରକାରୀ, ନାଗରିକ ସମାଜ ଏବଂ ବେସରକାରୀ କ୍ଷେତ୍ରରେ ଉଲ୍ଲେଖନୀୟ କାର୍ଯ୍ୟ ସହ ଅପ୍ରତିମ ନେତୃତ୍ଵ ପ୍ରଦାନ କରିଥିବା ବ୍ୟକ୍ତି ବିଶେଷ ଯେଉଁମାନେ କି ପର୍ଯ୍ୟାବରଣର ସୁରକ୍ଷା କ୍ଷେତ୍ରରେ ସକାରାତ୍ମକ ପ୍ରଭାବ ପକାଇଥାନ୍ତି, ସେମାନଙ୍କୁ ଏହି “ଚାମ୍ପିଅନ ଅଫ ଦି ଆର୍ଥ” ପୁରସ୍କାର ପ୍ରଦାନ କରାଯାଇଥାଏ ।
ଗୁଜରାଟୀ ସମ୍ପ୍ରଦାୟଙ୍କୁ ପ୍ରଧାନମନ୍ତ୍ରୀଙ୍କ ଅଭିନନ୍ଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଗୁଜୁରାଟୀ ନବବର୍ଷ ଆରମ୍ଭ ଅବସରରେ ଆଜି ବିଶ୍ଵର ବିଭିନ୍ନ ସ୍ଥାନରେ ରହୁଥିବା ଗୁଜୁରାଟୀ ସଂପ୍ରଦାୟର ଲୋକଙ୍କୁ ଶୁଭକାମନା ଜଣାଇଛନ୍ତି । ଗୁଜୁରାଟବାସୀ ଦିପାବଳୀର ପରଦିନକୁ ନବବର୍ଷର ଶୁଭାରମ୍ଭ ଦିନ ଭାବେ ପାଳନ କରିଥାନ୍ତି । “ଗୁଜୁରାଟବାସୀ ଦିପାବଳୀ ପରଦିନକୁ ନୂତନ ବର୍ଷର ଶୁଭାରମ୍ଭ ଭାବେ ପାଳନ କରିଥାନ୍ତି । ବିଶ୍ଵର ସମସ୍ତ ଗୁଜୁରାଟୀ ଭାଇ ଓ ଭଉଣୀମାନଙ୍କୁ ମୋର ଅନେକ ଶୁଭେଚ୍ଛା । ଏହି ନୂତନ ବର୍ଷ ସମସ୍ତଙ୍କ ପାଇଁ ଖୁସି ଏବଂ ଆନନ୍ଦ ଆଣି ଦେଉ”, ବୋଲି ପ୍ରଧାନମନ୍ତ୍ରୀ କହିଛନ୍ତି ।
ଭାରତ-ବେଲାରୁସ ନିବେଶ ସମ୍ବନ୍ଧୀୟ ଦ୍ୱିପାକ୍ଷିକ ଚୁକ୍ତି ସ୍ୱାକ୍ଷର ଓ ଅନୁସମର୍ଥନ ପ୍ରସ୍ତାବକୁ କ୍ୟାବିନେଟ ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଭାରତ ଏବଂ ବେଲାରୁସ ମଧ୍ୟରେ ନିବେଶ ସମ୍ବନ୍ଧୀୟ ଦ୍ୱିପାକ୍ଷିକ ଚୁକ୍ତି ସ୍ୱାକ୍ଷର ଏବଂ ଅନୁସମର୍ଥନ ପ୍ରସ୍ତାବକୁ ମଞ୍ଜୁରି ମିଳିଛି । ଏହି ଚୁକ୍ତିର ଫଳସ୍ୱରୂପ ଦୁଇ ଦେଶ ମଧ୍ୟରେ ନିବେଶର ପ୍ରବାହ ବୃଦ୍ଧି ପାଇବାର ସମ୍ଭାବନା ରହିଛି । ଏହି ଚୁକ୍ତି ଦ୍ୱାରା ନିବେଶକଙ୍କ ବିଶ୍ୱାସରେ ସୁଧାର ଆସିବାର ସମ୍ଭାବନା ରହିଛି ଯାହାର ଫଳସ୍ୱରୂପ ପ୍ରତ୍ୟକ୍ଷ ବିଦେଶୀ ପୁଞ୍ଜିନିବେଶ (ଏଫଡିଆଇ) ଏବଂ ଦରିଆପାରି ପ୍ରତ୍ୟକ୍ଷ ନିବେଶ(ଓଡିଆଇ)ର ସୁଯୋଗ ବୃଦ୍ଧି ପାଇବ । ଏଥିସହିତ ରୋଜଗାର ସୃଷ୍ଟି ଉପରେ ଏହାର ସକାରାତ୍ମକ ଲାଭ ମିଳିବ । ଦୁଇ ଦେଶର ବିଓଟିରେ ସ୍ୱାକ୍ଷର ଏବଂ ଅନୁମୋଦନ ଏକ ନୀତିଗତ ପଦକ୍ଷେପ ଭଳି କାର୍ଯ୍ୟ କରିବ । କାରଣ ବେଲାରୁସ ୟୁରେଶିଆନ ଆର୍ଥିକ ୟୁନିଅନ (ଇଏୟୁ)ର ସଦସ୍ୟ ଅଟେ । ଭାରତ ପୂର୍ବରୁ ହିଁ କିର୍ଗିଜ ଗଣତନ୍ତ୍ର ସହିତ ଦ୍ୱିପାକ୍ଷିକ ନିବେଶ ଚୁକ୍ତି ପ୍ରସଙ୍ଗରେ ପ୍ରୟାସ କରିସାରିଛି ଏବଂ ମଡେଲ ବିଓଟି ବିଷୟ ଆଧାରରେ ଏକ ନୂଆ ଦ୍ୱିପାକ୍ଷିକ ନିବେଶ ଚୁକ୍ତି ନିମନ୍ତେ ରୁଷୀୟ ଫେଡେରେସନ ସହିତ ଆଲୋଚନା ଜାରି ରଖିଛି ।
ଜାତିସଙ୍ଘ ଦିବସରେ ପ୍ରଧାନମନ୍ତ୍ରୀଙ୍କ ଶୁଭେଚ୍ଛା

ଜାତିସଙ୍ଘ ଦିବସ ଅବସରରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଏହି ଆନ୍ତର୍ଜାତିକ ସଙ୍ଗଠନକୁ ଶୁଭେଚ୍ଛା ଜଣାଇଛନ୍ତି । “ଜାତିସଙ୍ଘ ଦିବସ ଅବସରରେ ଅଭିନନ୍ଦନ । ଆମେ ବିଶ୍ୱ ଶାନ୍ତିର ପ୍ରସାର ପାଇଁ ଜାତିସଙ୍ଘର ପ୍ରୟାସକୁ ପ୍ରଶଂସା କରୁଛୁ ଏବଂ ଜାତିସଙ୍ଘର ମାର୍ଗଦର୍ଶନରେ ଗ୍ରହଣ କରାଯାଉଥିବା ବିବିଧ ପଦକ୍ଷେପକୁ ମଧ୍ୟ ବେଶ ପସନ୍ଦ କରୁଛୁ,” ବୋଲି ପ୍ରଧାନମନ୍ତ୍ରୀ ପ୍ରକାଶ କରିଛନ୍ତି ।
ପ୍ରଧାନମନ୍ତ୍ରୀଙ୍କୁ ଭେଟିଲେ ଜାପାନ ପ୍ରତିରକ୍ଷା ମନ୍ତ୍ରୀ ଜେନେରାଲ ନାକାତାନି

ଜାପାନ ପ୍ରତିରକ୍ଷା ମନ୍ତ୍ରୀ ମିଷ୍ଟର ଜେନେରାଲ ନାକାତାନି ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କୁ ସାକ୍ଷାତ କରିଛନ୍ତି । ପ୍ରଧାନମନ୍ତ୍ରୀ ଚଳିତ ମାସ ପ୍ରାରମ୍ଭରେ ଢ଼ାକାରେ ଆତଙ୍କବାଦୀ ଆକ୍ରମଣରେ ମୃତ ଜାପାନୀ ନାଗରିକଙ୍କ ପାଇଁ ଗଭୀର ଶୋକ ପ୍ରକଟ କରିଥିଲେ । ଆନ୍ତର୍ଜାତିକ ସ୍ତରରେ ଆତଙ୍କବାଦ ବିରୋଧରେ ଦ୍ୱିପାକ୍ଷିକ ଏବଂ ବହୁପାକ୍ଷିକ ସହଯୋଗକୁ ବ୍ୟାପକ କରିବା ଲାଗି ପ୍ରଧାନମନ୍ତ୍ରୀ ଆହ୍ୱାନ ଦେଇଥିଲେ । ଆଲୋଚନା କାଳରେ ଜେନେରାଲ ନାକାତାନି ଦ୍ୱିପାକ୍ଷିକ ସାମରିକ ସହଯୋଗ ଲାଗି ଆରମ୍ଭ କରାଯାଇଥିବା ପଦକ୍ଷେପ ଗୁଡିକ ସମ୍ପର୍କରେ ପ୍ରଧାନମନ୍ତ୍ରୀଙ୍କୁ ସମ୍ୟକ୍ ସୂଚନା ଦେଇଥିଲେ । ଫେବୃଆରୀ 2016 ରେ ବିଶାଖାପାଟନାମଠାରେ ଆନ୍ତର୍ଜାତିକ ନୌଭେଳା ସମୀକ୍ଷା ଏବଂ ଜୁନ 2016 ରେ ଜାପାନ ଉପକୂଳରେ ଅନୁଷ୍ଠିତ ମାଲବାର ନୌସମରାଭ୍ୟାସରେ ଜାପାନର ଅଂଶ ଗ୍ରହଣକୁ ପ୍ରଧାନମନ୍ତ୍ରୀ ସ୍ୱାଗତ କରିଥିଲେ । ଏହି ଅବସରରେ ପୂର୍ବ ଏବଂ ଦକ୍ଷିଣ ପୂର୍ବ ଏସିଆର ଆଂଚଳିକ ଘଟଣାବଳୀ ଓ ବିକାଶ ସମ୍ପର୍କରେ ଜେନେରାଲ ନାକାତାନି ପ୍ରଧାନମନ୍ତ୍ରୀ ଶ୍ରୀ ମୋଦୀଙ୍କୁ ଅବଗତ କରାଇଥିଲେ । ଏହି ବର୍ଷ ଶେଷ ଆଡକୁ ଜାପାନରେ ଅନୁଷ୍ଠିତ ହେବାକୁ ଥିବା ବାର୍ଷିକ ଶିଖର ବୈଠକରେ ଯୋଗ ଦେବାଲାଗି ସେ ଉକ୍ରଣ୍ଠାର ସହ ଅପେକ୍ଷା କରିଛନ୍ତି ବୋଲି ପ୍ରଧାନମନ୍ତ୍ରୀ ଆଲୋଚନା କାଳରେ କହିଥିଲେ।
ଏପ୍ରିଲ ପହିଲା 2016 ରୁ ଜାତୀୟ ସଞ୍ଚୟ ଜମା ପାଣ୍ଠିରେ ନିବେଶ ପାଇଁ ରାଜ୍ୟମାନଙ୍କୁ ବାଦ ଦେବା ପ୍ରସ୍ତାବ ଉପରେ କ୍ୟାବିନେଟ ମୋହର

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଅରୁଣାଚଳପ୍ରଦେଶ, ଦିଲ୍ଲୀ, କେରଳ ଓ ମଧ୍ୟପ୍ରଦେଶକୁ ଛାଡି ଅନ୍ୟ ରାଜ୍ୟ ସରକାର/କେନ୍ଦ୍ର ଶାସିତ କ୍ଷେତ୍ରର ସରକାରଙ୍କୁ ଜାତୀୟ ସଞ୍ଚୟ ଜମା ପାଣ୍ଠି ଯୋଜନାର ନିବେଶ ବ୍ୟବସ୍ଥାରୁ ବାଦ ଦେବାକୁ ଥିବା ପ୍ରସ୍ତାବ ଅନୁମୋଦନ ଲାଭ କରିଛି । 01.04.2016 ଠାରୁ ଏହି ନିଷ୍ପତ୍ତି କାର୍ଯ୍ୟକାରୀ ହେବା ଗ୍ରହଣୀୟ ହେବ । ଖାଦ୍ୟ ସବସିଡି ଆବଶ୍ୟକତା ପୂରଣ ନିମନ୍ତେ NSSF ଠାରୁ ଭାରତୀୟ ଖାଦ୍ୟ ନିଗମକୁ ଏକକାଳୀନ 45,000 କୋଟି ଟଙ୍କାର ଋଣ ମଞ୍ଜୁର ପ୍ରସ୍ତାବକୁ ମଧ୍ୟ କ୍ୟାବିନେଟ ସ୍ୱୀକୃତି ପ୍ରଦାନ କରିଛନ୍ତି । ଅରୁଣାଚଳ ପ୍ରଦେଶ, ଦିଲ୍ଲୀ, କେରଳ ଓ ମଧ୍ୟପ୍ରଦେଶ NSSF ଋଣ ଯଥାରୀତି ପାଇପାରିବେ । ଅନ୍ୟ 26 ଟି ରାଜ୍ୟ ଓ ପୁଡୁଚେରି ଯେଉଁମାନେ କି ବଜାରରୁ ଋଣ ଉଠାଣ ପାଇଁ ଯୋଗ୍ୟ, ସେମାନେ NSSF ରୁ ଋଣ ନେବା ବ୍ୟବସ୍ଥାକୁ ବନ୍ଦ କରାଯାଇଛି ।
ପରିସଂଖ୍ୟାନ ସଂଗ୍ରହ ଆଇନ, 2008ରେ ସଂଶୋଧନ ପାଇଁ କେନ୍ଦ୍ର କ୍ୟାବିନେଟର ନିଷ୍ପତ୍ତ

ପରିସଂଖ୍ୟାନ ସଂଗ୍ରହ ଆଇନ, 2008ରେ ସଂଶୋଧନ ଅଣାଯିବ । ଏଥିଲାଗି ସଂସଦରେ ଏକ ବିଲ୍ ଆଗତ କରିବା ପ୍ରସ୍ତାବକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଆଜି ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଅନୁମୋଦନ କରାଯାଇଛି । କ୍ୟାବିନେଟର ନିଷ୍ପତ୍ତି ଅନୁସାରେ ପ୍ରସ୍ତାବିତ ସଂଶୋଧନ ଫଳରେ ପରିସଂଖ୍ୟାନ ସଂଗ୍ରହ ଆଇନ, 2008ର ପରିସର ଜାମ୍ମୁ-କାଶ୍ମୀରକୁ ସମ୍ପ୍ରସାରିତ ହେବ । ଏହାଦ୍ୱାରା ଜାମ୍ମୁ-କାଶ୍ମୀରରୁ ଅନେକ ପ୍ରକାରର ପରିସଂଖ୍ୟାନ ସଂଗ୍ରହ ବ୍ୟବସ୍ଥା ମଜବୁତ୍ ହେବ । ସମ୍ବିଧାନର ସପ୍ତମ ପରିଚ୍ଛଦ ମତେ କେନ୍ଦ୍ରୀୟ ତାଲିକା ଏବଂ ମିଶ୍ରିତ ତାଲିକାର ପ୍ରାବଧାନ ଅନୁସାରେ ନୂତନ ସଂଶୋଧନ ଅନୁଯାୟୀ ଜାମ୍ମୁ-କାଶ୍ମୀରରୁ ତଥ୍ୟ ଓ ପରିସଂଖ୍ୟାନ ସଂଗ୍ରହ କରାଯାଇପାରିବ । ସମ୍ବିଧାନ (ଜାମ୍ମୁ-କାଶ୍ମୀର ପ୍ରାବଧାନ) ଅର୍ଡର 1954 ଆଧାରରେ ଯୋଉଁ ବ୍ୟବସ୍ଥାମାନ ସଂରକ୍ଷିତ ନୁହେଁ ଏବଂ ସାଧାରଣ ବର୍ଗର ସେହି କ୍ଷେତ୍ରକୁ ସଂଶୋଧିତ ପରିସଂଖ୍ୟାନ ସଂଗ୍ରହ ଆଇନ ସମ୍ପ୍ରସାରିତ ହେବ । ପ୍ରସ୍ତାବିତ ସଂଶୋଧନ ଅନୁସାରେ କେନ୍ଦ୍ର ଏବଂ ରାଜ୍ୟ ସ୍ତରରେ ଜଣେ ଲେଖାଏଁ ନୋଡାଲ ଅଫିସର ରହିବେ । ସେମାନେ ସମସ୍ତ ପ୍ରକାର ତଥ୍ୟ ଓ ପରିସଂଖ୍ୟାନ ସଂଗ୍ରହର ସଂଯୋଜନା କରିବା ସହିତ ଏକୀକୃତ ସଂଗ୍ରହକୁ ପ୍ରୋତ୍ସାହିତ କରିବେ ।
ପ୍ରଧାନମନ୍ତ୍ରୀ ଆସନ୍ତାକାଲି (୨୦-୧୦-୨୦୨୧) ବୈଶ୍ୱିକ ତୈଳ ଓ ବାଷ୍ପ କ୍ଷେତ୍ରର ମୁଖ୍ୟ କାର୍ଯ୍ୟ ନିବାହୀ ଓ ବିଶେଷଜ୍ଞଙ୍କ ସହ କରିବେ ମତ ବିନିମୟ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆସନ୍ତାକାଲି (୨୦-୧୦-୨୦୨୧) ସନ୍ଧ୍ୟା ୬ଟାବେଳେ ବୈଶ୍ୱିକ ତୈଳ ଓ ବାଷ୍ପ କ୍ଷେତ୍ରର ମୁଖ୍ୟ କାର୍ଯ୍ୟ ନିର୍ବାହୀ ଓ ବିଶେଷଜ୍ଞଙ୍କ ସହ ଭିଡିଓ କନ୍‌ଫରେନ୍ସି ଜରିଆରେ ମତ ବିନିମୟ କରିବେ । ତୈଳ ଓ ବାଷ୍ପ କ୍ଷେତ୍ରରେ ଥିବା ବିଶେଷଜ୍ଞମାନଙ୍କ ସହ ୨୦୧୬ ମସିହାରୁ ଏପରି ମତ ବିନିମୟ ହୋଇ ଆସୁଥିବାବେଳେ, ଏହା ହେଉଛି ଷଷ୍ଠ ବାର୍ଷିକ କାର୍ଯ୍ୟକ୍ରମ । କାର୍ଯ୍ୟକ୍ରମରେ ବିଶେଷଜ୍ଞମାନେ ଏହି କ୍ଷେତ୍ରରେ ଥିବା ବିଭିନ୍ନ ସମସ୍ୟା ଉପରେ ଅ।।ଲୋଚନା କରିବା ସହ ଭାରତରେ ଏ ସଂକ୍ରାନ୍ତ ପୁଞ୍ଜିନିବେଶ ସମ୍ଭାବନା ନେଇ ମଧ୍ୟ ଆଲୋଚନା କରିଥାନ୍ତି । ମତ ବିନିମୟ ମୁଖ୍ୟ ଉଦ୍ଦେଶ୍ୟ ହେଉଛି ନିରନ୍ତର ଅଭିବୃଦ୍ଧି ସୁନିଶ୍ଚିତ କରିବା । ମତ ବିନିମୟ କାଳରେ ବିଶେଷଭାବେ ଭାରତରେ ହାଇଡ୍ରୋକାର୍ବନ କ୍ଷେତ୍ରରେ ଉତ୍ତୋଳନ ଓ ଉତ୍ପାଦନକୁ ପ୍ରୋତ୍ସାହିତ ୍‌କରିବା, ଶକ୍ତି କ୍ଷେତ୍ରରେ ସ୍ୱାଧୀନତା, ଗ୍ୟାସ ଭିତ୍ତିକ ଅର୍ଥନୀତି, ସ୍ୱଚ୍ଛ ଇନ୍ଧନ, ସବୁଜ ଉଦ୍‌ଯାନ ଅର୍ଥନୀତି, ଜୈବ ଇନ୍ଧନ ଉତ୍ପାଦନ ବୃଦ୍ଧି ଇତ୍ୟାଦି ଜରିଆରେ ଅଙ୍ଗାରକାମ୍ଳ ନିର୍ଗମନ ହ୍ରାସ ସମ୍ପର୍କରେ ମତବିନିମୟ ହେବ । ବହୁ ରାଷ୍ଟ୍ରୀୟ ନିଗମ ଓ ଆନ୍ତର୍ଜାତିକ ସଂଗଠନର ମୁଖ୍ୟ କାର୍ଯ୍ୟନିର୍ବାହୀ, ବିଶେଷଜ୍ଞ ଏହି ମତ ବିନିମୟ କାର୍ଯ୍ୟକ୍ରମରେ ଅଂଶଗ୍ରହଣ କରିବେ । ଏହି ଅବସରରେ କେନ୍ଦ୍ର ପେଟ୍ରୋଲିୟମ ଓ ପ୍ରାକୃତିକ ବାଷ୍ପମନ୍ତ୍ରୀ ମଧ୍ୟ ଉପସ୍ଥିତ ରହିବେ ।
ହିମାଳୟ ପରିଚୟ ଥିବା ରାଜ୍ୟଗୁଡିକ ପାଇଁ ପ୍ରଧାନମନ୍ତ୍ରୀଙ୍କ ଦର୍ଶନ ସମ୍ପର୍କିତ ୨୦୦୧ର ଭିଡିଓ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ କହିଛନ୍ତି ଯେ ହିମାଳୟନ ରାଜ୍ୟଗୁଡିକର ବିକାଶ ପାଇଁ ସଂକଳ୍ପ ବଳବତ୍ତର ରହିଛି । ହିମାଳୟ ପରିଚୟ ଥିବା ରାଜ୍ୟଗୁଡିକ ପାଇଁ ପ୍ରଧାନମନ୍ତ୍ରୀଙ୍କ ଦର୍ଶନ ଉପରେ ୨୦୦୧ ର ଏକ ଭିଡିଓର ଉତ୍ତରରେ ଶ୍ରୀ ମୋଦୀ ଟୁଇଟ୍‍ କରିଛନ୍ତି: “ଏହାକୁ ସେୟାର କରିଥିବାରୁ ଧନ୍ୟବାଦ । ଅନେକ ସ୍ମୃତି ଉଜ୍ଜୀବିତ । ଅବଶ୍ୟ ସଂକଳ୍ପ ସମାନ!”
ଜାତୀୟ ହସ୍ତତନ୍ତ ଦିବସ ଅବସରରେ ସ୍ଥାନୀୟ ହସ୍ତତନ୍ତ ସାମଗ୍ରୀର ସମର୍ଥନ ପାଇଁ ପ୍ରଧାନମନ୍ତ୍ରୀଙ୍କ ଆହ୍ୱା

ହସ୍ତତନ୍ତରେ ଭାରତର ବିବିଧତା ଏବଂ ଅଗଣିତ ବୁଣାକାର ଓ ଶିଳ୍ପୀଙ୍କ ନୈପୁଣ୍ୟ ପ୍ରତିଫଳିତ ହୁଏ ବୋଲି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ କହିବା ସହ ସ୍ଥାନୀୟ ହସ୍ତତନ୍ତ ସାମଗ୍ରୀର ସମର୍ଥନ ପାଇଁ ଆହ୍ୱାନ ଦେଇଛନ୍ତି । ଏକ ଟ୍ୱିଟରେ ପ୍ରଧାନମନ୍ତ୍ରୀ କହିଛନ୍ତି; “ହସ୍ତତନ୍ତରେ ଭାରତର ବିବିଧତା ଏବଂ ଅଗଣିତ ବୁଣାକାର ଓ ଶିଳ୍ପୀଙ୍କ ନୈପୁଣ୍ୟ ପ୍ରତିଫଳିତ ହୁଏ । #MyHandloomMyPride ବିଚାରଧାରାକୁ ଆଗେଇ ନେଇ ଜାତୀୟ ହସ୍ତତନ୍ତ ଦିବସ ଅବସରରେ ଆମ ବୁଣାକାରମାନଙ୍କୁ ସମର୍ଥନ କରିବା ପାଇଁ ପ୍ରତିବଦ୍ଧ ହେବା । ଆସନ୍ତୁ ସ୍ଥାନୀୟ ହସ୍ତତନ୍ତ ସାମଗ୍ରୀକୁ ସମର୍ଥନ କରିବା ।” ଅଲମ୍ପିକ ମେଡାଲ ବିଜେତା ସାଇଖୋମ ମୀରାବାଈ ଚାନୁଙ୍କ ଟ୍ୱିଟର ଉଦାହରଣ ଦେଇ ପ୍ରଧାନମନ୍ତ୍ରୀ ନିଜ ଟ୍ୱିଟରେ କହିଛନ୍ତି; “ଗତ କିଛି ବର୍ଷ ହେଲା ହସ୍ତତନ୍ତ ପ୍ରତି ଆଗ୍ରହ ବଢୁଥିବା ପରିଲକ୍ଷିତ ହେଉଛି । @ମୀରାବାଈ ଚାନୁ #MyHandloomMyPride ବିଚାରଧାରାକୁ ସମର୍ଥନ କରୁଥିବାରୁ ଆନନ୍ଦିତ । ଆତ୍ମନିର୍ଭର ଭାରତ ନିର୍ମାଣ ଦିଗରେ ହସ୍ତତନ୍ତ କ୍ଷେତ୍ର ଅବଦାନ ଦେଇ ଚାଲିଥିବ ବୋଲି ମୋର ଦୃଢ ବିଶ୍ୱାସ ।”
୧୭ତମ ପ୍ରବାସୀ ଭାରତୀୟ ଦିବସ ଅବସରରେ ସୁରିନାମ ରାଷ୍ଟ୍ରପତିଙ୍କ ସହ ପ୍ରଧାନମନ୍ତ୍ରୀଙ୍କ ବୈଠକ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ଇନ୍ଦୋର ଠାରେ ୧୭ତମ ପ୍ରବାସୀ ଭାରତୀୟ ଦିବସ (ପିବିଡି) ଅବସରରେ ସୁରିନାମ ରାଷ୍ଟ୍ରପତି ମହାମହିମ ଚନ୍ଦ୍ରିକାପେରସାଦ ସନ୍ତୋଖିଙଅକୁ ଭେଟିଛନ୍ତି । । ଜାନୁୟାରୀ ୭ରୁ ୧୪, ୨୦୨୩ ପର୍ଯ୍ୟନ୍ତ ଔପଚାରିକ ଭାରତ ଗସ୍ତରେ ଥିବା ରାଷ୍ଟ୍ରପତି ସନ୍ତୋଖି ୧୭ତମ ପିବିଡିର ସ୍ୱତନ୍ତ୍ର ଅତିଥି ହୋଇଛନ୍ତି । ବୈଠକରେ ଉଭୟ ନେତା ଦୁଇ ପକ୍ଷର ସ୍ୱାର୍ଥ ସମ୍ବଳିତ ହାଇଡ୍ରୋକାର୍ବନ, ପ୍ରତିରକ୍ଷା, ସାମୁଦ୍ରିକ ସୁରକ୍ଷା, ଡିଜିଟାଲ ଉପକ୍ରମ ଓ ଆଇସିଟି ଏବଂ ଦକ୍ଷତା ନିର୍ମାଣ ସମ୍ପର୍କରେ ଆଲୋଚନା କରିଛନ୍ତି । ସୁରିନାମ ନେଇଥିବା ଲାଇନ୍ସ ଅଫ କ୍ରେଡିଟ ଅନ୍ତର୍ଗତ ଋଣକୁ ଭାରତ ଦ୍ୱାରା ପୁର୍ନଗଠନକୁ ସୁରିନାମ ପ୍ରଶଂସା କରିଛି । ରାଷ୍ଟ୍ରପତି ସନ୍ତୋଖି ରାଷ୍ଟ୍ରପତି ଶ୍ରୀମତୀ ଦ୍ରୌପଦୀ ମୁର୍ମୁଙ୍କ ସହ ଦ୍ୱିପାକ୍ଷିକ ଆଲୋଚନା କରିବେ । ସେ ଜାନୁୟାରୀ ୧୦, ୨୦୨୩ରେ ଉଦଯାପନୀ ଅଧିବେଶନରେ ଯୋଗ ଦେବା ସହ ପ୍ରବାସୀ ଭାରତୀୟ ସମ୍ମାନ ପୁରସ୍କାର ସମାରୋହରେ ଭାଗ ନେବେ । ସେ ଇନ୍ଦୋର ଠାରେ ଗ୍ଲୋବାଲ ଇନଭେଷ୍ଟର୍ସ ସମିଟ ୨୦୨୩ରେ ମଧ୍ୟ ଭାଗ ନେବେ । ପରେ ସେ ଅହମ୍ମଦାବାଦ ଓ ନୂଆଦିଲ୍ଲୀ ମଧ୍ୟ ଗସ୍ତ କରିବେ ।
ପୁଣେ ପ୍ରଥମ ପର୍ଯ୍ୟାୟ ମେଟ୍ରୋ ପ୍ରକଳ୍ପର ଆଧାରଶିଳା ରଖୁଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଣ୍ରୀ ନରେନ୍ଦ୍ର ମୋଦୀ ଆଜି ପୁଣେ ପ୍ରଥମ ପର୍ଯ୍ୟାୟ ମେଟ୍ରୋ ପ୍ରକଳ୍ପ ପାଇଁ ଭିତ୍ତିପ୍ରସ୍ତର ସ୍ଥାପନ କରିଛନ୍ତି । ଏହି ଅବସରରେ ସହରରେ ଆୟୋଜିତ ଏକ ବଡ ସଭାକୁ ସମ୍ବୋଧନ କରି ପ୍ରଧାନମନ୍ତ୍ରୀ କହିଥିଲେ ଯେ ଭାରତ ଏକ ତ୍ୱରୀତ ଗତିରେ ସହରୀକରଣ ଆଡକୁ ଅଗ୍ରସର ହେଉଛି ଏବଂ ଏଥିପାଇଁ ଦୁଇଟି ଦିଗ ଉପରେ କାର୍ଯ୍ୟ କରିବାର ଆବଶ୍ୟକତା ରହିଛି । ସେଥିମଧ୍ୟରେ ଗ୍ରାମୀଣ ଜୀବନ ଶୈଳୀର ମାନ ବୃଦ୍ଧି ଏବଂ ସହରାଂଚଳ ପାଇଁ ଉପୁଜୁଥିବା ସମସ୍ୟାଗୁଡିକୁ ହ୍ରାସ କରିବା ପାଇଁ ଦୀର୍ଘକାଳୀନ ଚିନ୍ତାଧାରା ପ୍ରମୁଖ ରହିଛି । ସେ କହିଥିଲେ ଯେ ଆମକୁ ଭବିଷ୍ୟତ ପାଇଁ ଯୋଜନା ପ୍ରସ୍ତୁତ କରିବାକୁ ହେବ, ପ୍ରଧାନମନ୍ତ୍ରୀ କହିଥିଲେ ଯେ ରାଜନୈତିକ ଦୃଷ୍ଟିକୋଣରୁ ସବୁ କ୍ଷେତ୍ରକୁ ଦେଖିହେବ ନାହିଁ । ସେ ଆହୁରି ମଧ୍ୟ କହିଥିଲେ ଯେ ଆମ ସହରଗୁଡିକର ବିକାଶ ପାଇଁ ଆମକୁ ବ୍ୟାପକ ଯୋଜନା ପ୍ରସ୍ତୁତ କରିବାକୁ ହେବ । ପ୍ରଧାନମନ୍ତ୍ରୀ କହିଥିଲେ ଯେ ରୁରବାନ ମିଶନକୁ ନେଇ କେନ୍ଦ୍ର ସରକାର ସକ୍ରୀୟ ଭାବେ କାର୍ଯ୍ୟ କରୁଛନ୍ତି ଯାହା ସହରୀକରଣକୁ ସଂପୂର୍ଣ୍ଣ କରିବା ପାଇଁ ବିକାଶୋନ୍ମୁଖୀ ଏବଂ ଏଥିପାଇଁ ସରକାର କାର୍ଯ୍ୟ କରୁଛନ୍ତି । ପ୍ରଧାନମନ୍ତ୍ରୀ କହିଥିଲେ ଯେ ବର୍ତ୍ତମାନ ମିଳୁଥିବା ଲାଭ ଗୁରୁତ୍ୱପୂର୍ଣ୍ଣ କିନ୍ତୁ ଭବିଷ୍ୟତରେ ଏହା ଆମର ଆବଶ୍ୟକତା ଏବଂ ଆକାଂକ୍ଷାକୁ ପୂରା କରିବା ଦିଗରେ କାର୍ଯ୍ୟ କରିବାକୁ ହେବ । ଏହା ହେଉଛି ସରକାରଙ୍କ ପ୍ରୟାସ ଯେ ଯେଉଁ ସବୁ ପ୍ରକଳ୍ପ ଆରମ୍ଭ କରାଯାଉଛି ସେସବୁକୁ ଧାର୍ଯ୍ୟ ସମୟସୀମା ମଧ୍ୟରେ ସଂପୂର୍ଣ୍ଣ କରିବା । ପ୍ରଧାନମନ୍ତ୍ରୀ କହିଥିଲେ ଯେ ସରକାର ଗ୍ୟାସ ଗ୍ରୀଡ, ଜଳ ଗ୍ରୀଡ, ଡିଜିଟାଲ ନେଟୱାର୍କ, ଅନ୍ତରୀକ୍ଷ ପ୍ରଦ୍ୟୋଗିକୀ ଦ୍ୱାରା ଲାଭାନ୍ୱିତ ହେବା ଏବଂ କୃଷକମାନଙ୍କୁ ସହାୟତା ଯୋଗାଇଦେବା ପାଇଁ ଆବଶ୍ୟକ ଜ୍ଞାନ କୌଶଳର ବିକାଶ ଦିଗରେ କାର୍ଯ୍ୟ କରୁଛନ୍ତି । ସେ କହିଥିଲେ ଯେ ରାଷ୍ଟ୍ରରେ ଆଇନ ଆଗରେ ସମସ୍ତେ ସମାନ ଏବଂ ସସସ୍ତେ ଏହି ଆଇନକୁ ଅନୁକରଣ କରିବାର ଆବଶ୍ୟକତା ରହିଛି । ଭ୍ରଷ୍ଟାଚାର ଏବଂ କଳାଧନ ଭଳି ବ୍ୟାଧିକୁ ସମାଜରୁ ଯଦି ଅନେକ ପୂର୍ବରୁ ନିର୍ମୂଳ କରାଯାଇଥାଆନ୍ତା, ଏବେ ବୋଧହୁଏ ସେ ଏହିଭଳି ନିଷ୍ପତ୍ତି ନେଇ ନ ଥାଆନ୍ତେ । ପୁଣେ ସହରକୁ ଏକ ଶିକ୍ଷଣୀୟ ସହର ଭାବେ ବର୍ଣ୍ଣନା କରି ସେ କହିଥିଲେ ଯେ ଏହି ସହର ଅନଲାଇନ ବ୍ୟାଙ୍କିଙ୍ଗ ବ୍ୟବହାର ଏବଂ ଏହା ଜରିଆରେ ଉପଲବ୍ଧ ହେଉଥିବା ସୁବିଧା ବ୍ୟବହାର କରିବାରେ ସର୍ବାଗ୍ରେ ରହିବ । ଏହି ରାଷ୍ଟ୍ରରେ ୧୨୫ କୋଟି ଭାରତୀୟଙ୍କର ସ୍ୱର ଶୁଣାଯିବ, ଏହି ସ୍ୱର ଅଳ୍ପ କିଛି ଲୋକଙ୍କ ଦ୍ୱାରା ବିକୃତ କରାଯାଇ ନ ପାରେ ବୋଲି ପ୍ରଧାନମନ୍ତ୍ରୀ କହିଥିଲେ ।
ହାମବର୍ଗରେ ବ୍ରିକ୍ସ ନେତାମାନଙ୍କ ଅନୌପଚାରିକ ବୈଠକରେ ଯୋଗଦେଲେ ପ୍ରଧାନମନ୍ତ୍ରୀ

ଜର୍ମାନୀର ହାମବର୍ଗଠାରେ ଚାଲିଥିବା ଜି-20 ଶିଖର ସମ୍ମିଳନୀ ଅବସରରେ 5 ବ୍ରିକ୍ସ ରାଷ୍ଟ୍ରର ନେତାମାନଙ୍କ ମଧ୍ୟରେ ଅନୌପଚାରିକ ବୈଠକ ଅନୁଷ୍ଠିତ ହୋଇଯାଇଛି । ଆସନ୍ତା ସେପ୍ଟେମ୍ବର ମାସରେ ଚୀନର ଜିଆମେନ୍ ଠାରେ ବ୍ରିକ୍ସ ସମ୍ମିଳନୀର ନବମ ବୈଠକ ଅନୁଷ୍ଠିତ ହେବା ନେଇ ଏଥିରେ ଆଲୋଚନା ହୋଇଥିଲା । ଚୀନ ରାଷ୍ଟ୍ରପତି ଜି ଜିନପିଙ୍ଗ କହିଥିଲେ ଯେ ବ୍ରିକ୍ସ ନେତାମାନଙ୍କୁ ସ୍ୱାଗତ କରିବା ଲାଗି ସେ ଆଗ୍ରହର ସହ ଅପେକ୍ଷା କରିଛନ୍ତି । ଏହି ବୈଠକରେ ଜିଆମେନରେ ଅନୁଷ୍ଠିତ ହେବାକୁ ଥିବା ଆଗାମୀ ବ୍ରିକ୍ସ ସମ୍ମିଳନୀର ପ୍ରସ୍ତୁତି ଏବଂ ପ୍ରାଥମିକତା ନେଇ ନେତାମାନେ ଆଲୋଚନା କରିଥିଲେ । ଏହି ଅବସରରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ କହିଥିଲେ ଯେ ବ୍ରିକ୍ସର ଅତି ଶକ୍ତିଶାଳୀ ସ୍ୱର ରହିଛି ଏବଂ ଆତଙ୍କବାଦ ଓ ବିଶ୍ୱ ଅର୍ଥବ୍ୟବସ୍ଥା ପ୍ରସଙ୍ଗରେ ଏହା ନେତୃତ୍ୱ ନେବାର ଆବଶ୍ୟକତା ରହିଛି । ଜି-20 ବୈଠକରେ ଆତଙ୍କବାଦକୁ ପାଣ୍ଠି ଯୋଗାଣ, ପ୍ରୋତ୍ସାହନ, ସହଯୋଗ ଏବଂ ସମ୍ବଳ ଯୋଗାଉଥିବା ଶକ୍ତିକୁ ମିଳିତ ଭାବେ ବିରୋଧ କରାଯିବା ଉଚିତ ବୋଲି ସେ ଗୁରୁତ୍ୱ ଦେଇଥିଲେ । ନିକଟରେ ଲାଗୁ ହୋଇଥିବା ଜିଏସଟି ସମେତ ଭାରତରେ ସଂସ୍କାର ସମ୍ପର୍କରେ ଉଲ୍ଲେଖ କରି ପ୍ରଧାନମନ୍ତ୍ରୀ କହିଥିଲେ ଯେ ବିଶ୍ୱ ଅର୍ଥବ୍ୟବସ୍ଥାର ପୁନରୁଦ୍ଧାର ନିମନ୍ତେ ମିଳିତ ଭାବେ କାର୍ଯ୍ୟ କରିବାର ଆବଶ୍ୟକତା ରହିଛି । ବାଣିଜ୍ୟ ଏବଂ ଶିକ୍ଷା ଓ ପେସାଦାରଙ୍କ ସ୍ଥାନାନ୍ତରଣ କ୍ଷେତ୍ରରେ ସଂରକ୍ଷଣବାଦ ବିରୋଧରେ ମିଳିତ ଭାବେ ସ୍ୱର ଉତ୍ତୋଳନ କରିବା ସପକ୍ଷରେ ସେ ମତବ୍ୟକ୍ତ କରିଥିଲେ । ପ୍ୟାରିସ ଜଳବାୟୁ ଚୁକ୍ତିକୁ ଗ୍ରହଣ ଏବଂ କାର୍ଯ୍ୟକାରୀ କରିବା ଲାଗି ଭାରତର ପ୍ରତିବଦ୍ଧତାକୁ ସେ ଦୋହରାଇଥିଲେ । ଏଥିସହ ଜଳବାୟୁ ପରିବର୍ତ୍ତନ ବିରୋଧରେ ଲଢ଼େଇ କରିବା ପାଇଁ ବିଶ୍ୱସମୁଦାୟ ଏହାକୁ ଗ୍ରହଣ କରିବାର ଆବଶ୍ୟକତା ରହିଛି ବୋଲି ସେ କହିଥିଲେ । ବ୍ରିକ୍ସ ରେଟିଂ ଏଜେନ୍ସି ପ୍ରତିଷ୍ଠା କରିବା ଲାଗି ତ୍ୱରିତ ପଦକ୍ଷେପ ନେବା ଲାଗି ସେ ଆହ୍ୱାନ ଜଣାଇଥିଲେ ଏବଂ ଆଫ୍ରିକାର ବିକାଶ ପାଇଁ ସହଯୋଗକୁ ପ୍ରାଥମିକତା ଦେବା ଲାଗି ମଧ୍ୟ ପ୍ରଧାନମନ୍ତ୍ରୀ ମତବ୍ୟକ୍ତ କରିଥିଲେ । ସେହିପରି ଜନ-ଜନ ମଧ୍ୟରେ ସମ୍ପର୍କ ବୃଦ୍ଧି ଓ ମତ ବିନିମୟ ପାଇଁ ମଧ୍ୟ ସେ ଆହ୍ୱାନ ଜଣାଇଥିଲେ । ରାଷ୍ଟ୍ରପତି ଜି ଜିନପିଙ୍ଗଙ୍କ ଅଧ୍ୟକ୍ଷତାରେ ବ୍ରିକ୍ସର ଅଗ୍ରଗତିକୁ ପ୍ରଧାନମନ୍ତ୍ରୀ ପ୍ରଶଂସା କରିଥିଲେ ଏବଂ ଜିଆମେନ୍ ବ୍ରିକ୍ସ ସମ୍ମିଳନୀ ପାଇଁ ପୂର୍ଣ୍ଣ ସହଯୋଗ ଏବଂ ଶୁଭକାମନା ଜଣାଇଥିଲେ । ପ୍ରଧାନମନ୍ତ୍ରୀଙ୍କ ବକ୍ତବ୍ୟ ପରେ ରାଷ୍ଟ୍ରପତି ଜିନପିଙ୍ଗ ବୈଠକରେ ଉଦଯାପନୀ ଅଭିଭାଷଣ ରଖି ଆତଙ୍କବାଦ ବିରୋଧରେ ଭାରତର ଦୃଢ଼ ଆଭିମୁଖ୍ୟ ଏବଂ ଭାରତ ନେତୃତ୍ୱରେ 2016 ଗୋଆ ବ୍ରିକ୍ସ ସମ୍ମିଳନୀର ଫଳ ସ୍ୱରୂପ ବ୍ରିକ୍ସରେ ହୋଇଥିବା ଅଗ୍ରଗତିର ପ୍ରଶଂସା କରିଥିଲେ । ସେ ମଧ୍ୟ ଅର୍ଥନୈତିକ ଏବଂ ସାମାଜିକ ବିକାଶ କ୍ଷେତ୍ରରେ ଭାରତର ସଫଳତାକୁ ପ୍ରଶଂସା କରିବା ସହିତ ଭାରତ ଆହୁରି ସଫଳତା ପାଇବ ବୋଲି ଶୁଭେଚ୍ଛା ଜଣାଇଥିଲେ ।
ପଞ୍ଜାବର ମୁଖ୍ୟମନ୍ତ୍ରୀ ଭାବେ ଶପଥ ନେଇଥିବା କ୍ୟାପଟେନ ଅମରିନ୍ଦର ସିଂଙ୍କୁ ପ୍ରଧାନମନ୍ତ୍ରୀଙ୍କ ଶୁଭେଚ୍ଛା

ପଞ୍ଜାବର ମୁଖ୍ୟମନ୍ତ୍ରୀ ଭାବେ ଆଜି ଶପଥ ନେଇଥିବା କ୍ୟାପଟେନ ଅମରିନ୍ଦର ସିଂଙ୍କୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶୁଭେଚ୍ଛା ଜଣାଇଛନ୍ତି । ପ୍ରଧାନମନ୍ତ୍ରୀ କହିଛନ୍ତି, “ ମୁଖ୍ୟମନ୍ତ୍ରୀ ଭାବେ ଶପଥ ନେଇଥିବା କ୍ୟାପଟେନ ଅମରିନ୍ଦର ସିଂଙ୍କୁ ଶୁଭେଚ୍ଛା । ପଞ୍ଜାବର ବିକାଶ ନିମିତ୍ତ କାର୍ଯ୍ୟକରିବା ପାଇଁ ଆପଣଙ୍କୁ ମୋର ଶୁଭକାମନା ।”
ପ୍ରଥମ ବିଶ୍ୱ ଯୁଦ୍ଧର ଭାରତୀୟ ସୈନିକଙ୍କୁ ପ୍ରଧାନମନ୍ତ୍ରୀଙ୍କ ଶ୍ରଦ୍ଧାଞ୍ଜଳି

ପ୍ରଥମ ବିଶ୍ୱଯୁଦ୍ଧରେ ଲଢ଼ିଥିବା ଭାରତୀୟ ସୈନିକମାନଙ୍କୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି । “ଆଜି ଯେହେତୁ ଭୟଙ୍କର ପ୍ରଥମ ବିଶ୍ୱଯୁଦ୍ଧର ଶହେତମ ବର୍ଷ ପୁରଣ ହେଉଛି, ଆମେ ଏହି ଅବସରରେ ବିଶ୍ୱଶାନ୍ତି ପାଇଁ ଆମର ସଂକଳ୍ପକୁ ଦୋହରାଉଛୁ ଏବଂ ଐକ୍ୟ ଓ ଭ୍ରାତୃତ୍ୱର ପରିବେଶ ସୃଷ୍ଟି ପାଇଁ କାମ କରିବାକୁ ଶପଥ କରୁଛୁ ଯାହାଫଳରେ କି ଯୁଦ୍ଧ ଦ୍ଵାରା ସୃଷ୍ଟି ହେଉଥିବା ବିଭୀଷିକା ଯେପରି ଘଟିବ ନାହିଁ । ବିଶ୍ୱଯୁଦ୍ଧରେ ଲଢ଼େଇ କରିଥିବା ଆମର ସାହସୀ ସୈନିକମାନଙ୍କୁ ଭାରତ ସ୍ମରଣ କରୁଛି । ଏହି ଯୁଦ୍ଧରେ ଭାରତ ପ୍ରତ୍ୟକ୍ଷ ଭାବେ ସଂଶ୍ଳିଷ୍ଟ ନଥିଲା କିନ୍ତୁ ଆମ ସୈନିକମାନେ କେବଳ ଶାନ୍ତି ପାଇଁ ବିଶ୍ୱବ୍ୟାପୀ ଲଢ଼େଇ କରିଥିଲେ । ପ୍ରଥମ ବିଶ୍ୱଯୁଦ୍ଧରେ ଭାରତର ଭୁମିକା ସହିତ ଜଡିତ ସ୍ଥାନ ଫ୍ରାନ୍ସର ନେଉଭ-ଚାପେଲ ସ୍ମାରକୀ ଏବଂ ଇସ୍ରାଏଲର ହାଇଫାରେ ଶ୍ରଦ୍ଧାଞ୍ଜଳି ପ୍ରଦାନ କରିବାର ସୌଭାଗ୍ୟ ମୋତେ ମିଳିଛି । ପ୍ରଧାନମନ୍ତ୍ରୀ ବେଞ୍ଜାମିନ ନେତାନ୍ୟାହୁ ଭାରତ ଆସିଥିବା ସମୟରେ ଆମେ ତିନମୂର୍ତ୍ତି-ହାଇଫା ଚୌକରେ ଶ୍ରଦ୍ଧାଞ୍ଜଳି ଅର୍ପଣ କରିଥିଲୁ,” ବୋଲି ପ୍ରଧାନମନ୍ତ୍ରୀ ପ୍ରକାଶ କରିଛନ୍ତି ।
“ଦି ବାର୍ଡ୍ସ ଅଫ୍ ବନ୍ନି ଗ୍ରାସଲେଣ୍ଡ” ପୁସ୍ତକକୁ ଉନ୍ମୋଚନ କଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ନୂଆଦିଲ୍ଲୀଠାରେ ଆଜି “ଦି ବାର୍ଡ୍ସ ଅଫ୍ ବନ୍ନି ଗ୍ରାସଲେଣ୍ଡ” ପୁସ୍ତକକୁ ଉନ୍ମୋଚନ କରିଛନ୍ତି । ଗୁଜରାଟ ମରୁ ଜୈବମଣ୍ଡଳ ପ୍ରତିଷ୍ଠାନ (ଜିୟୁଆଇଡିଇ)ର ବୈଜ୍ଞାନିକମାନେ ପ୍ରଧାନମନ୍ତ୍ରୀଙ୍କୁ ଏହି ପୁସ୍ତକଟି ଉପହାର ଦେଇଛନ୍ତି । ଗୁଜରାଟର କଚ୍ଛ ଅଞ୍ଚଳରେ ବନ୍ନି ପ୍ରାନ୍ତରେ ଦେଖାଯାଉଥିବା 250ରୁ ଅଧିକ ପ୍ରଜାତିର ପକ୍ଷୀଙ୍କ ସମ୍ପର୍କରେ ବ୍ୟାପକ ଗବେଷଣାତ୍ମକ ତଥ୍ୟ ଏହି ପୁସ୍ତକରେ ସନ୍ନିବେଶିତ ହୋଇଛି । ଭୁଜ୍ ଠାରେ ଅବସ୍ଥିତ ଗୁଜରାଟ ମରୁ ଜୈବମଣ୍ଡଳ ପ୍ରତିଷ୍ଠାନ ଦ୍ୱାରା ଏହି ଉପାଦେୟ ପୁସ୍ତକଟିକୁ ସଙ୍କଳନ କରାଯାଇଛି । ପ୍ରତିଷ୍ଠାନର ବୈଜ୍ଞାନିକମାନେ ଗତ 15 ବର୍ଷରୁ ଅଧିକ କାଳ ଧରି କଚ୍ଛର ରନ୍ନ ଆର୍ଦ୍ରଭୂମି ଅଂଚଳରେ ଦୃଶ୍ୟମାନ ହେଉଥିବା ବୃକ୍ଷଲତା, ବିଭିନ୍ନ କିସମର ପକ୍ଷୀ ଓ ସାମୁଦ୍ରିକ ଜୈବ ସମ୍ପଦ ଉପରେ ଗବେଷଣା ଚଳାଇ ଆସିଛନ୍ତି ।
ଶ୍ରୀମତୀ ଦୋରିସ ଫ୍ରାନସିସଙ୍କ ଚିକିତ୍ସା ପାଇଁ ପ୍ରଧାନମନ୍ତ୍ରୀ ଜାତୀୟ ରିଲିଫ ପାଣ୍ଠିରୁ ୩ ଲକ୍ଷ ଟଙ୍କାର ଅନୁଦାନ ରାଶି ମଞ୍ଜୁର କଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଗତକାଲି (୦୧.୧୨.୨୦୧୬) ଶ୍ରୀମତୀ ଦୋରିସ ଫ୍ରାନସିସଙ୍କ ଚିକିତ୍ସା ପାଇଁ ପ୍ରଧାନମନ୍ତ୍ରୀ ଜାତୀୟ ରିଲିଫ ପାଣ୍ଠିରୁ ୩ ଲକ୍ଷ ଟଙ୍କାର ଅନୁଦାନ ରାଶି ମଞ୍ଜୁର କରିଛନ୍ତି । ସମାଜସେବୀ ଶ୍ରୀମତୀ ଦୋରିସ ଫ୍ରାନସିସ କେନସର ରୋଗରେ ପୀଡ଼ିତ ଥିବା ଖବର ଅବଗତ ହେବାପରେ ପ୍ରଧାନମନ୍ତ୍ରୀଙ୍କ କାର୍ଯ୍ୟ।ଳୟ ଏହି ପଦକ୍ଷେପ ଗ୍ରହଣ କରିଛନ୍ତି । ଦୋରିସ ଫ୍ରାନସିସ ଏବେ ନୂଆଦିଲ୍ଲୀସ୍ଥିତ ଏମ୍ସରେ ଚିକିତ୍ସିତ ହେଉଛନ୍ତି । ରୋଗୀର ଉତ୍ତମ ଚିକିତ୍ସା ସହିତ ବିଶେଷ ଯତ୍ନ ନେବା ପାଇଁ ହସ୍ପିଟାଲ ଅଧିକାରୀଙ୍କୁ ଅନୁରୋଧ କରାଯାଇଛି । ହସ୍ପିଟାଲ ଏବଂ ଶ୍ରୀମତୀ ଦୋରିସ ଫ୍ରାନସିସଙ୍କ ପରିବାରବର୍ଗଙ୍କୁ ମଞ୍ଜୁର ହୋଇଥିବା ଅନୁଦାନ ବିଷୟରେ ଜଣାଇ ଦିଆଯାଇଛି । ଘାଜିଆବାଦ ନିବାସୀ ଶ୍ରୀମତୀ ଦୋରିସ ଫ୍ରାନସିସ ଜାତୀୟ ରାଜପଥର ଏକ ବ୍ୟସ୍ତ ବହୁଳ ଛକରେ ସ୍ଵେଚ୍ଛାକୃତ ଟ୍ରାଫିକ ସେବା ଯୋଗାଇଦେବା ଲାଗି ପ୍ରସିଦ୍ଧି ହାସଲ କରିଛନ୍ତି ।
ପ୍ରଧାନମନ୍ତ୍ରୀ ସହୀଦ ଦିବସ ଅବସରରେ କୋଲକାତାର ଭିକ୍ଟୋରିଆ ମେମୋରିଆଲ୍ ହଲରେ ବିପ୍ଳବୀ ଭାରତ ଗ୍ୟାଲେରିର ଉଦ୍‌ଘାଟନ କରିବେ

ସହୀଦ ଦିବସ ଅବସରରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ କୋଲକାତାର ଭିକ୍ଟୋରିଆ ମେମୋରିଆଲ୍ ହଲ ସ୍ଥିତ ବିପ୍ଳବୀ ଭାରତ ଗ୍ୟାଲେରିକୁ 23 ମାର୍ଚ୍ଚର ସନ୍ଧ୍ୟା ଛଅ ଘଟିକା ସମୟରେ ଭିଡିଓ କନ୍‌ଫରେନ୍‌ସିଂ ମାଧ୍ୟମରେ ଉଦ୍‌ଘାଟନ କରିବେ। ପ୍ରଧାନମନ୍ତ୍ରୀ ଏହି କାର୍ଯ୍ୟକ୍ରମ ସମୟରେ ଉପସ୍ଥିତ ବ୍ୟକ୍ତିମାନଙ୍କୁ ସମ୍ବୋଧିତ ମଧ୍ୟ କରିବେ। ଗ୍ୟାଲେରିରେ ସ୍ବାଧୀନତା ସଂଗ୍ରାମରେ ବିପ୍ଳବୀମାନଙ୍କର ଯୋଗଦାନ ଏବଂ ବ୍ରିଟିଶ ଔପନିବେଶବାଦ ବିପକ୍ଷରେ ସଶସ୍ତ୍ର ପ୍ରତିରୋଧକୁ ଦର୍ଶାଯିବ। ଅନେକ ସମୟରେ ଏହି ଦିଗକୁ ସ୍ବାଧୀନତା ଆନ୍ଦୋଳନର ପ୍ରଯୁଜ୍ୟ ସ୍ଥାନ ଦିଆଯାଇ ନାହିଁ। ଏହି ନୂତନ ଗ୍ୟାଲେରିର ଉଦ୍ଦେଶ୍ୟ ହେଉଛି ଯେ ସେହି ସମସ୍ତ ଘଟଣାଗୁଡ଼ିକୁ ଉପଯୁକ୍ତ ଭାବରେ ଚିତ୍ରଣ କରାଯିବ ଯାହାକି 1947 ପର୍ଯ୍ୟନ୍ତ ହୋଇଥିଲା। ଏହା ସହିତ ବିପ୍ଳବୀମାନଙ୍କ ଦ୍ବାରା ଗ୍ରହଣ କରାଯାଇଥିବା ଗୁରୁତ୍ବପୂର୍ଣ୍ଣ ଭୂମିକାକୁ ମଧ୍ୟ ଲୋକ ଲୋଚନକୁ ଅଣାଯିବ। ବିପ୍ଳବୀ ଭାରତ ଗ୍ୟାଲେରିରେ ସେହିସବୁ ରାଜନୈତିକ ଓ ବୌଦ୍ଧିକ ପୃଷ୍ଠଭୂମି ପ୍ରସ୍ତୁତ କରାଯାଇଛି, ଯାହାକୁ ସ୍ବାଧୀନତା ଆନ୍ଦୋଳନକୁ ପ୍ରେରିତ କରିଛି। ଗ୍ୟାଲେରିରେ ସ୍ବାଧୀନତା ଆନ୍ଦୋଳନର ଜନ୍ମ, ବିପ୍ଳବୀମାନଙ୍କ ଦ୍ବାରା ମହତ୍ତ୍ବପୂର୍ଣ୍ଣ ସଙ୍ଗଠନର ନିର୍ମାଣ, ଆନ୍ଦୋଳନର ବିସ୍ତାର, ଇଣ୍ଡିଆନ୍ ନ୍ୟାସନାଲ୍ ଆର୍ମିର ଗଠନ, ନୌସେନା ବିଦ୍ରୋହର ଯୋଗଦାନ ଆଦିକୁ ଉପସ୍ଥାପନ କରାଯିବ।
ଜାନୁୟାରୀ ୨୨ତାରିଖ ଦିନ ପ୍ରଧାନମନ୍ତ୍ରୀ ବିଭିନ୍ନ ଜିଲ୍ଲା ମାଜିଷ୍ଟ୍ରେଟଙ୍କ ସହ କରିବେ ମତବିନିମୟ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆସନ୍ତାକାଲି ୨୨.୦୧.୨୦୨୨ଦିନ ପୂର୍ବାହ୍ନ ୧୧ଟାବେଳେ ବିଭିନ୍ନ ଜିଲ୍ଳାର ଜିଲ୍ଲା ମାଜିଷ୍ଟ୍ରେଟଙ୍କ ସହ ଭିଡିଓ କନ୍‌ଫରେନ୍ସିଂ ଜରିଆରେ ମତ ବିନିମୟ କରିବେ । ପ୍ରଧାନମନ୍ତ୍ରୀ ଜିଲ୍ଲାର କାର୍ଯ୍ୟକାରୀ ହେଉଥିବା ବିଭିନ୍ନ ଯୋଜନାର ଅଗ୍ରଗତି ସମ୍ପର୍କରେ ସେମାନଙ୍କଠାରୁ ସିଧାସଳଖ ତଥ୍ୟ ସଂଗ୍ରହ କରିବେ । ଏହି ମତବିନିମୟ ଦ୍ୱାରା ବିଭିନ୍ନ କାର୍ଯ୍ୟକ୍ରମ ତ୍ୱରାନ୍ୱିତ କରିବାରେ ଆସୁଥିବା ସୁବିଧା ଅସୁବିଧା ସମ୍ପର୍କରେ ମଧ୍ୟ ଅବଗତ ହେବେ । ଜିଲ୍ଲାରେ ବିଭିନ୍ନ ବିଭାଗ ଦ୍ୱାରା କାର୍ଯ୍ୟକାରୀ ହେଉଥିବା ଯୋଜନାର ପରିପୂର୍ଣ୍ଣତା ହାସଲ କରିବା ତଥା ଏହାର ଅଂଶୀଦାରମାନଙ୍କ ସହ ଆଲୋଚନା କରିବା ଏହି କାର୍ଯ୍ୟକ୍ରମର ଉଦ୍ଦେଶ୍ୟ । ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ନେତୃତ୍ୱରେ ସରକାର ଦେଶବ୍ୟାପୀ ଅଭିବୃଦ୍ଧି କ୍ଷେତ୍ରରେ ବୈଷମ୍ୟ ଦୂର କରିବା ନେଇ ନିରବଚ୍ଛିନ୍ନ ପ୍ରୟାସ କରିଆସୁଛନ୍ତି । ସାମଗ୍ରୀକ ଅଭିବୃଦ୍ଧି ଓ ସମସ୍ତ ନାଗରିକଙ୍କ ଜୀବନମାନରେ ଉନ୍ନତି ଆଣିବା ପାଇଁ ସରକାରଙ୍କ ଅଙ୍ଗୀକାରବଦ୍ଧତାର ଅଂଶସ୍ୱରୂପ ଏପରି କାର୍ଯ୍ୟକ୍ରମର ଆୟୋଜନ କରାଯାଇଛି ।
ସ୍ଵିଡେନ ପ୍ରଧାନମନ୍ତ୍ରୀ ଷ୍ଟିଫାନ ଲୋଫଭେନଙ୍କ ସହ କଥାବାର୍ତ୍ତା ହେଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ସ୍ଵିଡେନ ପ୍ରଧାନମନ୍ତ୍ରୀ ମିଷ୍ଟର ଷ୍ଟିଫାନ ଲୋଫଭେନଙ୍କ ସହିତ କଥାବାର୍ତ୍ତା କରିଛନ୍ତି । “ସ୍ଵିଡେନ ପ୍ରଧାନମନ୍ତ୍ରୀ ମହାମାନ୍ୟ ମିଷ୍ଟର ଷ୍ଟିଫାନ ଲୋଫଭେନଙ୍କ ସହିତ ଟେଲିଫୋନରେ ଉତ୍ତମ ବାର୍ତ୍ତାଳାପ ହୋଇଥିଲା । ମେକ ଇନ ଇଣ୍ଡିଆ ଅଭିଯାନକୁ ସ୍ଵିଡେନର ସମର୍ଥନକୁ ମୁଁ ଖୁବ ପସନ୍ଦ କରୁଛି”, ବୋଲି ପ୍ରଧାନମନ୍ତ୍ରୀ ଟ୍ଵିଟ କରିଛନ୍ତି ।